
Către,

BIROULUI PERMANENT AL CAMEREI DEPUTAȚILOR

Vă înaintăm, alăturat, RAPORTUL asupra Proiectului de Lege pentru modificarea şi completarea Legii nr.329/2003 privind exercitarea profesiei de detectiv particular, trimis spre dezbatere şi examinare în fond Comisiei pentru apărare, ordine publică şi siguranţă naţională, cu adresa nr. Pl-x nr. 173/2023 din 20 martie 2023.

În raport cu obiectul şi conţinutul acestuia, Proiectul de lege face parte din categoria legilor ordinare.

	PREȘEDINTE

Laurenţiu-Dan LEOREANU

Camera Deputaților
Comisia pentru apărare, ordine publică și siguranță națională

	Nr. 4c-15/119
	București, 31.05.2023

 Pl-x nr. 173/2023


RAPORT
asupra Proiectului de Lege pentru modificarea şi completarea Legii nr.329/2003 privind exercitarea profesiei de detectiv particular
În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată, spre dezbatere în fond cu Proiectul de Lege pentru modificarea şi completarea Legii nr.329/2003 privind exercitarea profesiei de detectiv particular, trimis cu adresa nr. Pl-x nr. 173 din 20.03.2023 şi înregistrat la Comisia pentru apărare, ordine publică și siguranță națională sub nr. 4c-15/119 din 21.03.2023.
Proiectul de Lege are ca obiect de reglementare modificarea şi completarea Legii nr.329/2003, în sensul clarificării condiţiilor pe care trebuie să le îndeplinească o persoană pentru dobândirea calităţii de detectiv particular, al eliminării reglementării potrivit căreia îndeplinirea funcţiei de poliţist se verifică de către inspectoratele de poliţie judeţene sau, după caz, Direcţia Generală de Poliţie a Municipiului Bucureşti, pe baza datelor şi informaţiilor cuprinse în evidenţele specific, precum şi instituirea un mecanism de verificare a condiţiei îndeplinirii funcţiei de poliţist ori lucrător în cadrul unei instituţii publice cu atribuţii în domeniul apărării, ordinii publice sau securităţii naţionale. De asemenea, pentru a asigura debirocratizarea şi simplificarea administrativă, se elimină solicitarea copiilor după actul de studii, respectiv după actul de absolvire a unui curs în specialitatea detectiv particular. Totodată, se elimină obligativitatea depunerii de către cei interesaţi să susţină examenul de atestare a calităţii de detectiv particular a unei adeverinţe din care să reiasă îndeplinirea unei funcţii de poliţist ori lucrător în cadrul unor instituţii publice cu atribuţii în domeniul apărării, ordinii publice sau securităţii naţionale, sarcina verificării revenind inspectoratelor de poliţie judeţene sau, după caz, Direcţiei Generală de Poliţie a Municipiului Bucureşti.
Conform dispoziţiilor art. 75 alin. (1) din Constituţia României, republicată, Camera Deputaţilor este Cameră Decizională.
Senatul, în calitate de primă cameră sesizată, a adoptat proiectul de lege.
La întocmirea prezentului raport, Comisia pentru apărare, ordine publică şi siguranţă naţională a avut în vedere:

· avizul favorabil, cu observații și propuneri, al Consiliului Legislativ nr. 41 din 16.01.2023;

· avizul favorabil al Comisiei pentru drepturile omului, culte şi problemele minorităţilor naţionale nr. 4c-6/222 din 29.03.2023;

· avizul favorabil al Comisiei pentru învățământ nr. 4c-11/85 din 05.04.2023;
· avizul favorabil al Comisiei pentru muncă şi protecţie socială nr. 4c-9/310 din 03.04.2023;
· avizul favorabil al Comisiei juridice, de disciplină şi imunităţi nr. 4c-13/290 din 09.05.2023;
La lucrările Comisiei pentru apărare, ordine publică şi siguranţă naţională, deputaţii şi-au înregistrat prezenţa conform listei de prezenţă.

În conformitate cu prevederile art. 56 şi 57 din Regulamentul Camerei Deputaţilor, republicat, cu modificările şi completările ulterioare, la dezbateri a participat domnul Adrian Petcu, Subsecretar de stat în Ministerul Afacerilor Interne.
Conform dispoziţiilor art. 62 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru apărare, ordine publică şi siguranţă naţională au examinat, în şedinţa din 30.05.2023, şi au hotărât, în unanimitate, să propună Plenului Camerei Deputaţilor un raport de adoptare a Proiectului de Lege pentru modificarea şi completarea Legii nr.329/2003 privind exercitarea profesiei de detectiv particular, în forma adoptată de Senat.
În raport cu obiectul şi conţinutul acestuia, Proiectul de lege face parte din categoria legilor ordinare.

